શેરબજાર જેવા સાવ અનિશ્ચિત અને સટ્ટાકીય બજારમાં કર્મચારીઓના પસીનાની કમાણીને રોકવાનું જોખમ લઈ શકાય નહીં. આવી સામાન્ય સમજ પણ સરકારે બીજા પાસેથી લેવી પડે એ વિચિત્ર લાગે છે. સરકારે નાની બચતમાં વ્યાજદરનો ઘટાડો કર્યો છે એ પણ મધ્યમવર્ગ માટે નુકસાનકારક છે, મોટા કારોબારીઓને ખુલ્લેઆમ બેંક લૂંટની છૂટ મળી હોય એ રીતે અપાતાં ધિરાણ અને પછી તેને માંડવાળ કરવાની મનોવૃત્તિ સામે લોકોની બચતના વ્યાજદર ઘટાડવામાં આવે ત્યારે લોકોનો સંશય દૃઢ બનતો હોય છે. બચતના વ્યાજદરોમાં ઘટાડો કરતી વખતે બેંકોની વિશ્વસનીયતામાં વધારો થાય એવી સ્થિતિનું નિર્માણ પણ જરૂરી બને છે.